
     RAPORT

asupra
proiectului de Lege pentru completarea art.28 din Ordonanţa Guvernului nr.2/2001 privind regimul juridic al contravenţiilor
În temeiul dispoziţiilor art.95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată spre dezbatere, în fond, cu proiectul de Lege pentru completarea art.28 din Ordonanţa Guvernului nr.2/2001 privind regimul juridic al contravenţiilor, trimis cu adresa nr. PL.x. 713 din 5 decembrie 2011, înregistrat cu nr. 31/1195 din 7 decembrie 2011.
Camera Deputaţilor este Cameră decizională, în conformitate cu dispoziţiile art.75 alin.(1) din Constituţia României, republicată şi ale art. 92 alin. (9) pct.1 din Regulamentul Camerei Deputaţilor, republicat, cu modificările şi completările ulterioare.
Senatul, în calitate de primă Cameră sesizată, a adoptat iniţiativa legislativă, în şedinţa din 28 noiembrie 2011, în condiţiile articolului 75 alineatul (2) teza a III-a din Constituţia României, republicată.

Consiliul Legislativ, prin adresa cu nr.712 din 28 iunie 2011, a avizat favorabil iniţiativa legislativă, cu observaţii şi propuneri.
Proiectul de lege supus dezbaterii are ca obiect de reglementare completarea art.28 din Ordonanţa Guvernului nr.2/2001 privind regimul juridic al contravenţiilor, aprobată cu modificări şi completări prin Legea nr.180/2002, cu modificările şi completările ulterioare, în sensul prevederii posibilităţii contravenientului de a achita, pe loc sau în termen de cel mult 48 de ore de la data încheierii procesului-verbal ori, după caz, de la data comunicării acestuia, jumătate din minimul amenzii contravenţionale prevăzute de Legea nr.53/2003 – Codul muncii, republicată.

Guvernul României, conform adresei cu nr.1622 din 8 iulie 2011, nu susţine adoptarea acestei iniţiativei legislative, considerând că propunerea făcută de iniţiator nu a fost prevăzută în Codul muncii tocmai pentru a se asigura un nivel ridicat de protecţie a drepturilor salariaţilor şi reducerea abuzurilor angajatorului.
În conformitate cu prevederile art.61 din Regulamentul Camerei Deputaţilor, republicat, cu modificările şi completările ulterioare, membrii Comisiei juridice, de disciplină şi imunităţi au examinat proiectul de lege în şedinţa din 24 ianuarie 2012.

 
La dezbaterea iniţiativei legislative a participat, în calitate de invitat, doamna Irina Alexe – şef departament în Ministerul Administraţiei şi Internelor.


În timpul dezbaterilor, membrii Comisiei au constatat faptul că soluţia legislativă propusă trebuie prevăzută în mod expres în actul normativ în care a fost stabilită contravenţia, respectiv în Legea nr.53/2003 – Codul muncii, republicată, prin completarea art.260 din această lege şi nu prin modificarea Ordonanţei Guvernului nr.2/2001, care reprezintă reglementarea-cadru în domeniul răspunderii contravenţionale.
La dezbateri au fost prezenţi 14 deputaţi din numărul total de 23 de membri ai Comisiei juridice, de disciplină şi imunităţi. 

În urma dezbaterilor, membrii Comisiei au hotărât, cu unanimitate de voturi, să propună plenului Camerei Deputaţilor, spre dezbatere şi adoptare, raportul de respingere a proiectului de Lege pentru completarea art.28 din Ordonanţa Guvernului nr.2/2001 privind regimul juridic al contravenţiilor.
În raport cu obiectul şi conţinutul reglementării, proiectul de lege face parte din categoria legilor ordinare.
                         PREŞEDINTE,                                      SECRETAR,

                          Daniel BUDA                             Gabriel ANDRONACHE
Consilier parlamentar,

Rodica Penescu

